08.04.2024

**Ettevõtlus- ja infotehnoloogiaministri 14.11.2022 määruse nr 91 „Taastekava tootmisettevõtja ärimudeli muutmise toetuse tingimused ja taotlemise kord“ muutmise eelnõu** **seletuskiri**

**1. Sissejuhatus**

Määruse muudatused kehtestatakse [välissuhtlemisseaduse](https://www.riigiteataja.ee/akt/dyn=105072023009&id=108072020006!pr8lg4) § 8 lõike 4 ja Vabariigi Valitsuse 29. novembri 2021. a määruse nr 108 „[Taaste- ja vastupidavuskava elluviimise korraldus ja toetuse andmise üldtingimused](https://www.riigiteataja.ee/akt/dyn=105072023009&id=101122021005!pr8lg1)” § 8 lõike 1 alusel.

Määruse eelnõu ja seletuskirja koostas Majandus- ja Kommunikatsiooniministeeriumi strateegiaosakonna välisvahendite õiguse nõunik Cyrsten Rohumaa (e-post: [cyrsten.rohumaa@mkm.ee](mailto:cyrsten.rohumaa@mkm.ee), telefon 631 3609). Eelnõu juriidilise ekspertiisi tegi Majandus- ja Kommunikatsiooniministeeriumi õigusosakonna õigusnõunik Gerly Lootus (e-post: [gerly.lootus@mkm.ee](mailto:gerly.lootus@mkm.ee), telefon 639 7652).

**2. Määruse muudatuste sisu ja võrdlev analüüs**

Muudatuse käigus pikendatakse projekti abikõlblikkuse perioodi lõppkuupäeva, sätestades meetme mõlemale tegevussuunale ühtse lõppkuupäeva, milleks on Vabariigi Valitsuse 29. novembri 2021. a määruse nr 108 „[Taaste- ja vastupidavuskava elluviimise korraldus ja toetuse andmise üldtingimused](https://www.riigiteataja.ee/akt/dyn=105072023009&id=101122021005!pr8lg1)” § 2 lõikes 1 sätestatud kuupäev. Muudatuse tulemusena kehtib kõigile meetme projektidele ühtne abikõlblikkuse lõppkuupäev, milleks on 31.05.2026. Muudatus on vajalik selleks, et toetada määruse sihtgruppi kuuluvaid ettevõtjaid rohepöörde väljakutsetega kohanemisel ning hoida määrusega kehtestatud „Roheauditi läbiviimine“ ja „Teekaardi arendustegevuse elluviimine“ taotlusvoore avatuna kauem. Nii saaksid ettevõtjad ajaliselt kauem toetuse esimeses etapis kaardistada ettevõtja roheteekonna kitsaskohti ja arenguvõimalusi ning jätkuetapina need ka ellu viia.

**3. Määruse muudatuste vastavus EL õigusele**

Määruse muudatused on kooskõlas ka struktuuritoetuse seaduse aluseks olevate järgmiste Euroopa Liidu määrustega:

* Euroopa Parlamendi ja nõukogu määrus (EL) 2021/241, millega luuakse taaste- ja vastupidavusrahastu (ELT L 57, 18.2.2021, lk 17–75).

**4. Määruse muudatuste mõjud**

Muudatuste tulemusena on ettevõtjatel võimalik pikema aja jooksul toetuse abil roheteekaarti koostada ning sellest tulenevaid arendustegevusi ellu viia, mis võimendab meetme eesmärkide saavutamist.

**5. Määruse rakendamisega seotud tegevused, vajalikud kulud ja määruse rakendamise eeldatavad tulud**

Määruse muudatuste rakendamisega ei kaasne otseseid kulusid riigieelarvele.

**6. Määruse jõustumine**

Käesoleva määruse alusel tehtavad muudatused jõustuvad üldises korras.

**7. Määruse muudatuste kooskõlastamine**

Määruse muudatused esitatakse kooskõlastamiseks eelnõude infosüsteemi (EIS) vahendusel Rahandusministeeriumile, Keskkonnaministeeriumile ja arvamuse avaldamiseks Riigi Tugiteenuste Keskusele ning Ettevõtluse ja Innovatsiooni Sihtasutusele.